Oikeusministeriö

Lainvalmisteluosasto

[oikeusministeriö@om.fi](mailto:oikeusministeriö@om.fi)

Lausuntopyyntö 29.11.2013 OM 16/41/2012, OM038:00/2012

#### Lausunto oikeusministeriön velkajärjestelytyöryhmän mietinnöstä

Turun kaupungin velkaneuvontatoimisto on yhtä mieltä Velkaneuvonta ry:n antaman lausuman kanssa. Velkaneuvontatoimisto katsoo, että velkajärjestelytyöryhmän mietinnössä esitetyt ehdotukset pureutuvat keskeisiin ongelmakohtiin ja tuovat velkajärjestelylakiin toivottuja muutoksia.

Erityisen kannatettavana velkaneuvontatoimisto katsoo uudistusehdotuksen, joka nopeuttaisi käräjäoikeuskäsittelyä (yksinkertaistettu menettely). Lisäksi tarkemmat määräykset siitä, miten tuomioistuin toimii tilanteessa, jossa maksuohjelma on velkaneuvonnassa laadittu, ovat tarpeen, jotta velallisten yhdenmukainen kohtelu turvautuu ja jotta velalliselle ei koidu turhia lisäkustannuksia.

Turun kaupungin velkaneuvontatoimistossa on vuosia laadittu maksuohjelmia hakemusten yhteydessä. Tämä on ollut mahdollista, koska velkaneuvonnan käytössä on velkajärjestelijä-ohjelma, joka nopeuttaa maksuohjelman laadintaa. Läheskään kaikissa yksiköissä tätä ei ole, osittain varmasti kustannussyistä. Työn sujuvuuden kannalta olisi tärkeää, että yhtenäinen ohjelma olisi mahdollinen kaikille sitä toivoville velkaneuvontayksiköille.

Varsinais-Suomen käräjäoikeus ja asiakkaanamme olleet velalliset ovat pitäneet toimivana järjestelmää, jossa maksuohjelmaehdotus on mukana jo hakemusvaiheessa. Näin sekä hakemus että maksuohjelma on voitu lausuttaa samalla kertaa ja maksuohjelma on selvittäjän palkkion eli neljän kuukauden verran lyhyempi. Erillistä lausumakierrosta selvittäjän maksuohjelman osalta ei ole prosessissa tarvittu. Käräjäoikeuden ja velkaneuvonnan saaman kokemuksen mukaan velkojatahot ovat voineet luottaa velkaneuvojien laatimiin ohjelmiin. Riitatapauksissa käräjäoikeus on joko määrännyt selvittäjän tai ottanut kantaa jonkin tulo- tai menoerän osalta ja palauttanut maksuohjelman tarvittaessa velkaneuvontaan uudelleen laadittavaksi.

Velkaneuvontatoimisto katsoo myös lisäsuoritusten osalta hyväksi toimintatavan, jossa maksuohjelma on laadittu pääsääntöisesti velkaneuvonnassa. Velkaneuvontatoimiston näkemyksen mukaan tämä on jopa vähentänyt erityisesti riitaisten lisäsuoritusten määrää. Tämä johtuu siitä, että maksuohjelman laatinut velkaneuvoja käy lisäsuoritusvelvollisuuden huolella läpi asiakkaan kanssa ja muistuttaa vuosittaisesta yhteydenotosta lisäsuorituksen laskemiseksi. Lisäksi asiakkaalle annetaan tarvittaessa yksinkertainen taulukko, jolla hän on pystynyt laskemaan oma-aloitteisesti mahdollisen lisäsuorituksen määrän.

Turun kaupungin velkaneuvontatoimisto katsoo ongelmalliseksi 70 §:n muutoksen mietinnössä esitetyllä tavalla. Työryhmä ehdottaa, että lisäsuoritusta laskettaessa selvittäjän palkkio määräytyisi poikkeuksetta maksuohjelmassa määrätyn maksuvaran mukaan. Näkemyksemme mukaan tämä olisi kohtuutonta sellaisille velallisille, joiden lisäsuoritushetken mukainen maksuvara on selkeästi heikentynyt maksuohjelman aikaisesta ajankohdasta. Tällaisia tapauksia on käytännössä tullut esille. Jotta pykälämuutos ei johtaisi velallisen näkökulmasta kohtuuttomaan lopputulokseen, ehdotamme, että 70 §:ää muutetaan seuraavalla tavalla:

*…Velallisen on maksettava selvittäjän saatavasta määrä, joka vastaa enintään viimeisintä maksuohjelmassa velalliselle* *laskettua maksuvaraa neljän kuukauden ajalta,* *mikäli velallinen ei osoita tai ei ole muutoin ilmeistä, että maksuvara on selvästi heikentynyt tästä maksuvarasta. Tällöin velallisen on maksettava selvittäjän saatavasta määrä, joka vastaa velallisen maksuvaraa enintään lisäsuorituksen vahvistamisen jälkeen seuraavien neljän kuukauden ajalta.”…*

Velkaneuvontatoimisto on kokenut joissain maksuohjelman muutostilanteissa lain puutteelliseksi. Nykyinen laki ei tunne rauhoitusajan käsitettä maksuohjelman muutoshakemuksen yhteydessä. Joissain tilanteissa tälle olisi tarvetta, erityisesti silloin, kun osa hakijan velkajärjestelyvelkojista on vienyt maksuohjelman maksut ulosoton perittäväksi. Tällöin selvittäjän laatiessa uutta maksuohjelmaa saavat ulosmittausvelkojat suorituksia ja käytännössä muut velkojat jäävät ilman. Mikäli selvittäjä ei ole ottanut selvää määräystä, miten näiden suoritusten kanssa toimitaan, on velallinen joutunut vaikeuksiin. Joissain tilanteissa velallisen on pitänyt maksaa selvittäjänpalkkio varoista, jotka on ulosmitattu ja tilitetty velkojille. Koska muutetusta maksuohjelmasta on puuttunut määräys näiden maksuerien palauttamiseksi velalliselle, ei velallinen ole pystynyt suorittamaan selvittäjän palkkiota. Sellaisissakin tilanteissa, jossa selvittäjä on määrännyt kyseiset erät palautettavaksi velalliselle uuden maksuohjelman suorituksia varten, on suoritusten takaisin saaminen velkojilta ollut erittäin työlästä. Mielestämme olisi pohtimisen arvoista, voidaanko lakia muuttaa siten, että myös maksuohjelman muutoshakemuksen yhteydessä voidaan saada ”rauhoitusaika” selvittäjän määräämisen yhteydessä. Tällöin ulosmitatut varat jäisivät odottamaan ulosottoon uuden maksuohjelman vahvistamista.

Toiminimiyrittäjien mukaantulo velkajärjestelyn piiriin on erittäin kannatettavaa, vaikkakin se tarkoittaa lisätyötä sekä tarvetta koulutukselle. Turun kaupungin velkaneuvontatoimisto pitää tärkeänä sitä, että velkaneuvonnalle ja muille toimijoille turvataan riittävät lisäresurssit.

Velkaneuvontatoimisto on myös huolissaan oman toimintansa jatkuvuudesta ja resurssien riittävyydestä. Asiakasmäärät Turun kaupungin velkaneuvontatoimistossa ovat lähes kaksinkertaistuneet viimeisen kuuden vuoden aikana. Viimeisen kahden vuoden aikana asiakasmäärät ovat nousseet hieman yli 20 %. Kuitenkaan työntekijämäärät eivät ole lisääntyneet vastaavassa suhteessa. Turun kaupungilla on tavoitteena kiristää kuntataloutta merkittävästi lähivuosina ja säästöt saattavat kohdistua myös velkaneuvontaan. Turun kaupungin velkaneuvontatoimistossa on yksi johtava velkaneuvoja (puolet hallinnollista ja puolet velkaneuvojan työtä), kaksi avustavaa velkaneuvojaa ja seitsemän talous- ja velkaneuvojaa, joista yksi on määräaikainen. Turun kaupunginvelkaneuvonta-alueelle on toimeksiantosopimuksen mukaan palkattava 6,5 henkilötyövuotta. Palvelua tarjoamme 19 kunnalle ja asukaspohja on noin 366 000. Uusia asiakkaita oli vuonna 2013 yhteensä 1739. Tämä tarkoittaa noin 232 uutta asiakasta per talous- ja velkaneuvoja vuotta kohden. Työmäärä on valtava jopa kaksinkertainen verrattuna joihinkin muihin kuntiin. Katsommekin, että velkaneuvonnan järjestämistavan yhtenäistämiselle on todellinen tarve, jotta palvelu saadaan turvattua tasapuolisesti kaikille Suomessa asuville velallisille.

Turun kaupungin velkaneuvontatoimisto

Petra Einiö

vs. johtava velkaneuvoja

[petra.einio@turku.fi](mailto:petra.einio@turku.fi)